Čeka se četvrti učesnik konferencijiskih finala doigravanja NBA lige - 2004-05-20
Minnesota Timberwolves prvi put u svojoj istoriji stigli do finala Zapadne konferencije
U obje konferencije NBA lige stvari postaju jasnije i očekuje se još samo jedan finalista. U Zapadnoj Konferenciji sinoć je odlučen i drugi finalista koji će se boriti u seriji utakmica protiv Los Angeles Lakersa. Po prvi put u svojoj istoriji, Minnesota Timberwolves ušli su u finale Zapadne Konferencije, sinoćnjom pobjedom nad Sacramento Kings-ima. Rezultat te sedme medjusobne utakmice bio je 83-80. Najbolji u pobjedničkom timu bio je, naravno, Kevin Garnett, inače i trenutno najbolje procijenjeni igrač u NBA ligi. Postigao je 32 poena i uhvatio 21 odbijenu loptu. Kraj utakmice je, medjutim bio veoma uzbudljiv. Za to su se pobrinuli igrači iz Sacramenta, smanjivši rezultat na samo jedan poen razlike - 16 sekundi prije kraja susreta. Večeras se igra još jedna odlučujuća, sedma utakmica u Istočnoj Konferenciji. U Detroitu, domaći Pistons očekuju New Jersey Nets. Pobjednik večerašnje utakmice ulazi u finalnu seriju gdje ga očekuju Indiana Pacers.